FOTO'S: Die wenners van kykNET se Fiëstas | SARIE
FOTO’S: Die wenners van kykNET se Fiëstas	deur admin
Wessel Pretorius is definitief ‘n man om dop te hou. Hy was die groot wenner by die kykNET Fiëstas. Hy het agt benoemings – die meeste nog by dié toekennings – gekry en uiteindelik in vier kategorieë met die louere weggestap: Beste Akteur, Beste Prestasie in ‘n Solo-vertoning, Beste Nuutgeskepte Afrikaanse Opvoering en Beste Opkomende Kunstenaar vir die produksie Ont.
Nóg ‘n groot wenner was Oskar en die pienk tannie, wat met drie Fiëstas bekroon is: Sandra Prinsloo (links) is as Beste Aktrise aangewys, Lara Bye (regs) as Beste Regisseur en Beste Aanbieding.
Die kykNET Fiëstas-gehoor was bederf met optredes uit die boonste rakke deur Laurika Rauch, Elvis Blue, Emo Adams en die opkomende sopraanster, Friedel Mitas, sowel as die Mzansi-jeugkoor, die Tshwane Dance Company en ‘n 12-stuk-orkes.
Die Fiëstas het drie veterane – Athol Fugard (Teater), May Abrahamse (Musiek) en PG du Plessis (Woordkuns) – vereer vir hul lewenslange bydrae tot die bevordering van Afrikaanse teater en -kunste.
Athol Fugard, May Abrahamse, Karen Meiring en PG du Plessis
Die kykNET Fiëstas het ook aan die publiek die geleentheid gegee om vir hulle gunstelinge te stem en, ná ‘n vurige SMS-stemproses, is André van der Merwe as Gunsteling Fiesta Aanbieder aangewys terwyl die Klein Karoo Nasionale Kunstefees (KKNK) aangewys is as Gunsteling Fees.
“Ons glo dat die kykNET Fiëstas ‘n toekenningsinstelling geword het en ook, ewe belangrik, ‘n uiters noodsaaklike platform ter viering van die beste prestasies in die Afrikaanse teater en kunste,” sê Karen Meiring, hoof van kykNET. “Ons is weereens verheug oor die geleentheid en wens graag al die waardige wenners en benoemdes geluk.”
Ander wenners sluit in Stian Bam, wat Dawid Greeff in 7de Laan gespeel het (links) vir Beste Byspeler en Karli Heine (regs) vir Beste Byspeelster
Dié spoggerige toekenningsgeleentheid word op Donderdag 4 April om 20:00 op kykNET (kanaal 144 op DStv) uitgesaai, maar hier is die lys van wenners as jy nie so lank kan wag nie:
Die lys van kykNET Fiëstas wenners is:
1. Beste Akteur Wessel Pretorius – Ont
2. Beste Aktrise Sandra Prinsloo – Oskar en die pienk tannie 3. Beste Byspeler Stian Bam – Bos / Babbel / Vrou vantevore 4. Beste Byspeelster Karli Heine – Op dees Aarde 5. Beste Regisseur Lara Bye – Oskar en die pienk tannie
6. Beste Teaterontwerp Marthinus Basson – Op dees Aarde
7. Beste Prestasie in ‘n Musiekgedrewe Produksie Janine Neethling (Musiekregisseur en verwerkings) – Wierook en Mirre
8. Beste Prestasie in ‘n Solo-vertoning Wessel Pretorius – Ont
9. Beste Nuutgeskepte Afrikaanse Opvoering Wessel Pretorius – Ont
10. Beste Opkomende Kunstenaar Wessel Pretorius – Ont 11. Beste Prestasie in Klassieke Musiek Janine Neethling, Bridget Rennie-Salonen, Elizabeth Rennie-Furtner – Trio met ‘n Twist
12. Beste Prestasie in Dans- en Fisieke Teater Nicola Elliott & Underground Dance Theatre (produksie) – Keepsake Minus 3
13. Beste Prestasie in Visuele Kuns Katie Barnard du Toit – Vrees en Verlies
14. Beste Musiekproduksie ‘n Plekkie in die son 15. Beste Aanbieding Oskar en die pienk tannie Die kykNET Fiëstas is geborg deur: PLATINUM – kykNET; GOUD – Clover, Die Dagbreek Trust en Toyota.